Polisie in KZN onder ‘beleg’Bheki Cele, minister van polisie, tydens sy besoek aan KwaZulu-Natal die afgelope week. (Foto: SA Polisie) Die minister van polisie, Bheki Cele, is Donderdag na KwaZulu-Natal waar vier polisiebeamptes die afgelope week in afsonderlike voorvalle vermoor is. Sersante Makhosaze Mdlangathi en Mfikelwa Mtolo, verbonde aan onderskeidelik die Plessislaer- en Richmond-polisiestasie, is voorgelê en deur gewapende aanvallers in Taylor’s Halt in die uMngungundlovu-distrik vermoor. Konst. Royal Mfihloyakhe Ndlovu het verlede Donderdag op ŉ voorval van gesinsgeweld in Chatsworth gereageer. Nadat hy die huis binnegegaan het, is die 44-jarige Ndlovu in die bors geskiet. Hy is op die toneel dood. Sondag is konst. Mbuso Nzimela aangerand en doodgesteek. Niemand is nog in verband met enige van die moorde aangekeer nie. Die Valke ondersoek die voorvalle. Cele glo die polisie is “onder beleg in die provinsie”. “Ons kan nie vier van ons polisiebeamptes in die lykshuis hê en maak asof dit normaal is nie. Of hulle nou aan diens was of nie, dit is duidelik dat hulle geteiken is deur misdadigers wat vasbeslote is om die gemeenskap te terroriseer. “Dit is ook uiters kommerwekkend dat die aanvalle meestal in KwaZulu-Natal en die Wes-Kaap voorkom – provinsies waar ons ŉ beroep op mense doen om enige inligting wat kan help om die moordenaars aan die pen te laat ry, aan die polisie te gee.” Cele het terselfdertyd ŉ toneel in Eshowe besoek waar ses familielede die afgelope naweek vermoor is. ŉ Verdagte, ook ŉ lid van die familie, is reeds in hegtenis geneem. Die verdagte het na bewering eers die deur met ŉ byl oopgebreek en toe glo ses familielede, tussen agt en 70 jaar oud, doodgeskiet. Die minister het die spoedige inhegtenisneming geloof.